
Vă înaintăm raportul asupra proiectului de Lege privind instituirea Zilei Sportului Românesc în prima duminică din luna iunie (PL-x nr. 332/2022), trimis Comisiei pentru tineret şi sport spre dezbatere, în fond, prin adresa Biroului Permanent din 7 iunie 2022.
În raport cu obiectul şi conţinutul reglementării, proiectul de Lege face parte din categoria legilor ordinare.

RAPORT
asupra proiectului de Lege privind instituirea Zilei Sportului Românesc în prima duminică din luna iunie
  
În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia pentru tineret și sport a fost sesizată prin adresa Biroului Permanent din 7 iunie 2022, în vederea examinării și întocmirii unui raport cu privire la proiectul de Lege privind instituirea Zilei Sportului Românesc în prima duminică din luna iunie (PL-x nr.332/2022).

Senatul, în calitate de primă Cameră sesizată, a adoptat  proiectul de Lege în şedinţa din 30 mai 2022. Potrivit dispoziţiilor art.75 din Constituţia României, republicată, şi ale art.92 alin. (8) din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională. 
	
La întocmirea prezentului raport Comisia a avut în vedere:
- avizul favorabil cu observații și propuneri al Consiliului Legislativ (nr.361 din 5 aprilie 2022);
- avizul nefavorabil  al Consiliului Economic și Social (nr.1680 din 22 martie 2022);
- punctul de vedere al Guvernului prin care nu susține adoptarea acestei inițiative legislative în forma prezentată (înregistrat sub nr.2/5072 din 7 iunie 2022);
- avizul favorabil al Comisiei pentru drepturile omului, culte şi problemele minorităţilor naţionale (nr. 4c-6/405 din 16 iunie 2022);
- avizul favorabil al Comisiei pentru sănătate și familie (nr. 4c-10/322 din 20 iunie 2022);
- avizul favorabil al Comisiei pentru egalitatea de şanse pentru femei şi bărbaţi (nr. 4c-20/315 din 22 iunie 2022);
- avizul favorabil al Comisiei juridice, de disciplină și imunități (nr. 4c-13/512 din 14 septembrie 2022);
- avizul favorabil al Comisiei pentru administrație publică și amenajarea teritoriului (nr. 4c-7/380 din 28 septembrie 2022).
 
Proiectul de Lege are ca obiect de reglementare instituirea Zilei Sportului Românesc în prima duminică din luna iunie. Potrivit expunerii de motive, proiectul vizează instituirea cadrului legislativ pentru organizarea evenimentelor la nivel naţional de catre Ministerul Sportului, prin direcţiile de sport, în colaborare cu autorităţile administraţiilor locale. Obiectivele Zilei Sportului Românesc sunt promovarea sportului de masă, a sportului de performanţă, a sportului pentru persoanele cu dizabilităţi, beneficiile unui stil de viată activ şi sănătos, realizările internaţionale ale României pe plan sportiv şi sportivii care au avut un aport semnificativ în acestea.

În conformitate cu prevederile art.62 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat iniţiativa legislativă, în şedinţa din 25 octombrie 2022, desfășurată în format fizic. 
La dezbateri, membrii Comisiei pentru tineret și sport au fost prezenți conform listei de prezență. 
La dezbaterile acestui proiect de Lege a participat, în calitate de inițiator, doamna deputat Natalia-Elena Intotero.
În urma dezbaterilor, Comisia pentru tineret şi sport a hotărât, cu unanimitate de voturi, să propună plenului Camerei Deputaților adoptarea proiectului de Lege privind instituirea Zilei Sportului Românesc în prima duminică din luna iunie (PL-x nr.332/2022), cu amendamente admise, prezentate în anexa.
În raport cu obiectul şi conţinutul său, proiectul de Lege face parte din categoria legilor ordinare.

ANEXA 
AMENDAMENTE ADMISE 
PL-x nr. 332/2022

	Nr. crt.
	Text 
adoptat de Senat
	Text adoptat de Comisie
(autor amendament)
	Motivare

	1. 
	Titul Legii: Lege privind instituirea Zilei Sportului Românesc în prima duminică din luna iunie
	Text nemodificat 
	

	2. 
	Art.1. - Se instituie „Ziua Sportului Românesc” în prima zi de duminică din luna iunie.
	Text nemodificat
	

	3. 
	Art.2. - (1) Muzeul Sportului și Direcțiile județene pentru sport, respectiv a municipiului București, în colaborare cu administrațiile publice locale, vor organiza anual, de Ziua Sportului Românesc, în fiecare reședință de județ și în municipiul București, programe și manifestări publice.
(2) Manifestările publice prevăzute la alin.(1) vor promova sportul de masă, sportul de performanță, sportul pentru persoanele cu dizabilități, beneficiile unui stil de viață activ și sănătos, realizările internaționale ale României pe plan sportiv și sportivii care au avut un aport semnificativ în acestea.

	Art.2. - (1) Ministerul Sportului, Muzeul Sportului și direcțiile județene de sport, respectiv Direcția pentru Sport a Municipiului București, în colaborare cu autoritățile administrației publice locale, organizează anual, de ”Ziua Sportului Românesc”, în fiecare reședință de județ și în municipiul București, programe și manifestări publice.
(2) Programele și manifestările publice prevăzute la alin.(1) promovează sportul de masă, sportul de performanță, sportul pentru persoanele cu dizabilități, beneficiile unui stil de viață activ și sănătos, realizările internaționale ale României pe plan sportiv și sportivii care au avut un aport semnificativ în acestea.
Autor: Comisia

	Observații CL:
-Înlocuirea sintagmei „administrațiile publice locale” cu sintagma „autoritățile administrației publice locale”, pentru respectarea uzanțelor de redactare a actelor normative.
- Înlocuirea sintagmei „Manifestările publice prevăzute la alin.(1)” cu formularea „Programele și manifestările publice prevăzute la alin.(1)”, pentru acuratețea dispoziției de trimitere la alin.(1).
- În acord cu art.38 alin.(2) Legea nr.24/2000, republicată, cu modificările și completările ulterioare, în redactarea actului normativ, de regulă, verbele se utilizează la timpul prezent, forma afirmativă, pentru a se accentua caracterul imperativ al dispoziției respective.

	4. 
	Art.3. - (1) Finanțarea evenimentelor prevăzute la art.2 se face de către Ministerul Sportului din bugetul de stat.


(2) Autoritățile administrației publice locale vor sprijini material sau logistic organizarea și desfășurarea programelor și manifestărilor prevăzute la art.2, în limita fondurilor disponibile și prevăzute în acest sens.
(3) Autoritățile administrației publice locale vor pune la dispoziție, cu titlu gratuit, bazele sportive aflate în administrare sau în folosință gratuită.

	Art.3. - (1) Finanțarea evenimentelor dedicate ”Zilei Sportului Românesc” se face de către Ministerul Sportului din bugetul de stat, în limita fondurilor disponibile prevăzute în acest sens.
(2) Autoritățile administrației publice locale sprijină material sau logistic organizarea și desfășurarea programelor și manifestărilor publice prevăzute la art.2, în limita fondurilor disponibile prevăzute în acest sens.
(3) Autoritățile administrației publice locale pun la dispoziție, cu titlu gratuit, bazele sportive aflate în administrare sau în folosință gratuită, cu ocazia desfășurării evenimentelor dedicate ”Zilei Sportului Românesc”.
Autor: Comisia
	Preluarea propunerilor din avizul CL și pentru rigurozitatea reglementării.

	5. 
	Art.4. - Legea educației fizice și sportului nr.69/2000, publicată în Monitorul Oficial al României, Partea I, nr.200 din 9 mai 2000, cu modificările și completările ulterioare, se completează după cum urmează:
1. La articolul 18, după alineatul (2) se introduce un nou alineat, alin.(3), cu următorul cuprins:
''(3) Ministerul Sportului se asigură de buna organizare a Zilei Sportului Românesc la nivel național și finanțează programele și manifestările organizate cu această ocazie de către direcțiile județene pentru sport, respectiv a municipiului București.''
2. La articolul 20, după alineatul (2) se introduce un nou alineat, alin.(3), cu următorul cuprins:
''(3) Direcțiile județene pentru sport, respectiv a municipiului București, organizează anual programe și manifestări cu ocazia Zilei Sportului Românesc.''
	



Se elimină.
Autor: Comisia

	Observație CL: Dat fiind caracterul special al reglementării nou propuse, aceasta prevalează cadrului normativ general în materie, respectiv Legii nr.69/2000, nemaifiind necesară completarea acesteia cu dispoziții cu conținut similar. Potrivit uzanțelor în redactarea actelor având conținut similar, aspectele privind organizarea și finanțarea acestor evenimente se regăsesc în actele prin care se instituie zilele respective. 

